CELEX: 32019R0800
Language: lt
Date: 2019-05-17 00:00:00
Title: 2019 m. gegužės 17 d. Komisijos reglamentas (ES) 2019/800, kuriuo dėl karmino rūgšties, karmino (E 120), naudojimo tam tikruose tradiciniuose Prancūzijos užjūrio teritorijų mėsos gaminiuose paskirties išplėtimo iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE.)

20.5.2019   
               
               
                  LT
               
               
                  Europos Sąjungos oficialusis leidinys
               
               
                  L 132/15
               
            
         KOMISIJOS REGLAMENTAS (ES) 2019/800
         2019 m. gegužės 17 d.
         kuriuo dėl karmino rūgšties, karmino (E 120), naudojimo tam tikruose tradiciniuose Prancūzijos užjūrio teritorijų mėsos gaminiuose paskirties išplėtimo iš dalies keičiamas Europos Parlamento ir Tarybos reglamento (EB) Nr. 1333/2008 II priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
         kadangi:
         
                     (1)
                  
                  
                     Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
                  
               
                     (2)
                  
                  
                     pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;
                  
               
                     (3)
                  
                  
                     karmino rūgštis, karminas (E 120), yra cheminė medžiaga, kurią pagal Reglamento (EB) Nr. 1333/2008 II priedą leidžiama naudoti kaip dažiklį įvairiuose maisto produktuose;
                  
               
                     (4)
                  
                  
                     2017 m. birželio 23 d. buvo pateikta paraiška dėl leidimo naudoti karmino rūgštį, karminą (E 120), tam tikruose termiškai neapdorotuose mėsos gaminiuose. Pagal Reglamento (EB) Nr. 1331/2008 4 straipsnį su paraiška vėliau supažindintos valstybės narės;
                  
               
                     (5)
                  
                  
                     pareiškėjas paprašė leidimo naudoti karmino rūgštį, karminą (E 120), kad tam tikri tradiciniai sūdyti kiaulienos subproduktai ir jautienos gaminiai, pvz., groin de porc à la créole, queue de porc à la créole, pied de porc à la créole ir paleron de bœuf à la créole, įgautų norimą rožinę spalvą siekiant patenkinti vartotojų lūkesčius Prancūzijos užjūrio teritorijose, kuriose šie gaminiai priklauso XVIII a. siekiančiai kulinarinei tradicijai;
                  
               
                     (6)
                  
                  
                     karmino rūgšties, karmino (E 120), dedama į daug druskos turintį sūrymą, į kurį panardinami subproduktai. Parduodamuose produktuose druskos kiekis turi būti ne mažesnis kaip 70 g/kg mėsos, kad būtų išsaugotas mikrobiologinis stabilumas ir ilga laikymo trukmė (dažnai 12 mėnesių). Prieš verdant produktus reikia išmirkyti vandenyje. Didžioji karmino rūgšties, karmino (E120), dalis lieka ant mėsos paviršiaus ir šios medžiagos atsparumas temperatūros, šviesos, pH ir deguonies poveikiui užtikrina, kad produktui būdinga išvaizda išliktų ir po virimo;
                  
               
                     (7)
                  
                  
                     Reglamento (EB) Nr. 1333/2008 7 konstatuojamojoje dalyje nustatyta, kad patvirtinant maisto priedus taip pat turėtų būti atsižvelgiama į kitus su svarstomu klausimu susijusius veiksnius, įskaitant tradicinius veiksnius. Todėl kai kurių valstybių narių rinkoje tikslinga išsaugoti tam tikrus tradicinius gaminius, jei maisto priedų naudojimas atitinka Reglamente (EB) Nr. 1333/2008 nustatytas bendrąsias ir specialias sąlygas;
                  
               
                     (8)
                  
                  
                     2015 m. lapkričio 18 d. Europos maisto saugos tarnyba (toliau – Tarnyba) paskelbė mokslinę nuomonę, kurioje buvo iš naujo įvertinta maisto priedo karmino rūgšties, karmino (E 120), sauga (3). Tarnyba padarė išvadą, kad nėra pagrindo peržiūrėti leidžiamos paros dozės (LPD), kuri lygi 2,5 mg/kg kūno svorio/parai, ir kad visų populiacijos grupių atvejais patikslinti poveikio įverčiai, skirti scenarijams, kuriuose neatsižvelgiama į lojalumą prekės ženklui, yra mažesni už LPD. Karmino rūgštį, karminą (E120), leidžiama naudoti įvairiuose maisto produktuose. Siūloma naudojimo paskirtį išplėsti ir į ją įtraukti tam tikrus nišinius mėsos gaminius jiems nustatant didžiausią kiekį, kuris būtų mažesnis už nustatytąjį šiuo metu leidžiamoms paskirtims, įtrauktoms į Reglamento (EB) Nr. 1333/2008 II priedo E dalies 08.3.1 maisto produktų kategoriją „Termiškai neapdoroti mėsos produktai“. Kadangi, remiantis moksline nuomone, pagrindinį karmino rūgšties, karmino (E 120), poveikį sukelia ne mėsos produktai, tikėtina, kad siūloma paskirtis neturės didelės įtakos bendram poveikiui, kuris dėl to išliks mažesnis už LPD;
                  
               
                     (9)
                  
                  
                     pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus atvejus, kai atnaujinus minėtą sąrašą neturėtų būti padaryta poveikio žmonių sveikatai. Kadangi išplėsta karmino rūgšties, karmino (E120), naudojimo paskirtis neturėtų daryti poveikio žmonių sveikatai, nebūtina prašyti Tarnybos pateikti nuomonę;
                  
               
                     (10)
                  
                  
                     todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
                  
               
                     (11)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 II priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gegužės 17 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 354, 2008 12 31, p. 16.
         
         
            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
         
            (3)  EFSA Journal 2015; 13(11):4288.
      
      
         
            PRIEDAS
            Reglamento (EB) Nr. 1333/2008 II priedo E dalyje maisto produktų kategorijoje 08.3.1 „Termiškai neapdoroti mėsos gaminiai“ po įrašo, skirto E 110, įterpiamas toks naujas įrašas, skirtas E 120:
            
               
                            
                        
                        
                           „E 120
                        
                        
                           Karmino rūgštis, karminas
                        
                        
                           50
                        
                        
                            
                        
                        
                           tik šie tradiciniai sūdyti kiaulienos subproduktai ir jautienos gaminiai: groin de porc à la créole, queue de porc à la créole, pied de porc à la créole ir paleron de bœuf à la créole. Šie produktai prieš vartojimą išmirkomi vandenyje ir išverdami.“